钦定古今图书集成/明伦汇编/官常典/第798卷 > 段民
## 钦定古今图书集成/明伦汇编/官常典/第798卷 > 段民

按《明外史》本传：“民字时举，武进人。永乐二年进士。选
庶吉士。与章敞、吾绅辈俱读书文渊阁，又俱授刑部
主事。民旋进郎中。山东妖妇唐赛儿作乱，三司官坐
纵寇诛，擢民左参政。当是时，索赛儿急，尽逮山东、北
京尼及天下出家妇女先后几万人。民力为矜宥，人
情始安。车驾北征，饷舟由济宁达潞河，陆挽出居庸”
至塞外。民深计曲算，下不扰而事集。既还，敕与巡按
御史考所过府县吏廉墨以闻。宣德三年命署南京
户部右侍郎，逾年实授。又明年改刑部。初，二部皆以
不治闻，民至，纪纲修举，宿弊以革。帝以民廉介端谨，
特赐敕令考察南京百官。八年，《诏书》“罪囚自十恶外，
并减一等。有重囚三十馀人，例不得”赦，民亦减其罪。
后有旨报决，乃复追还，而逃已数人。民自陈状，帝宥
之。给事中年富等劾民，帝知民贤，不问。九年卒于官。
贫不能殓，都御史吴讷裞以衣衾。帝闻，命有司营葬。
成化间，叶盛请褒恤，不果。其后百有馀年，始追谥“襄
介。”